
Narva Linnavolikogu 17.01.2008 otsuse nr 22 „Projekti «Narva jõe sadama 
infrastruktuuri arendamine ja reisijatemahutavuse suurendamine läbi ujuvkai 
soetamise ja randumiskohtade korraldamise ning sadama territooriumi 
rekonstrueerimise ja heakorrastamise» omafinantseeringu 
kinnitamine ja sildfinantseerimise lubamine“ muutmine
1. ASJAOLUD JA MENETLUSE KÄIK

Narva Linnavalitsuse Linnavara- ja Majandusamet koostöös Linna Arenduse ja Ökonoomika Ametiga valmistas ette projektitaotluse “ Narva jõe sadama infrastruktuuri arendamine ja reisijate mahutavuse suurendamine läbi ujuvkai soetamise ja  randumiskohtade korraldamise ning sadama territooriumi rekonstrueerimise ja heakorrastamise”. Taotlus on esitatud 30.09.2008.a. meetmesse „Piirkondade konkurentsivõime tugevdamine” ja 16.04.2009. a otsusega 1.1-5.1/09/694 otsustas rakendusüksus Narva linna taotluse rahuldada. 
Narva Linnavolikogu 17.01.2008. a otsusega nr 22 (muudetud Narva Linnavolikogu 26.03.2009. a otsusega nr 48) oli kinnitatud projekti „Narva jõe sadama infrastruktuuri arendamine ja reisijate mahutavuse suurendamine läbi ujuvkai soetamise ja  randumiskohtade korraldamise ning sadama territooriumi rekonstrueerimise ja heakorrastamise“ omafinantseering 2009. – 2011. aastal kokku 5 104 123,13 krooni ehk 326 212,92 euro (sh mitteabikõlbulik omafinantseering) ulatuses ja oli lubatud taotleda laenu võtmise luba oma- ja sildfinantseerimise katteks.
Narva linn sai EAS-ilt toetust Narva Jõesadama ehitustööde teostamiseks vastavalt 2003. aastal Laansoo & NKB Arhitektuuribüroo OÜ poolt koostatud projektile „Narva Jõesadam. Tugiseina ja hoonete läänepoolse ala heakorrastuse ehitusprojekt. Narva linn. Jõe tänav, majad nr 1 ja 3”. Pärast riigihanke menetluse läbiviimist sõlmiti ehitustööde leping. Ehitustööde käigus otsustati muuta tugiseina konstruktsiooni: teha betoonist tugiseina asemel kindlustatud looduslik nõlv ning samuti korraldada muudatusprojekti koostamine.
Töövõtja tellis muudatusprojekti 2010. aastal pärast Narva Linnavolikogu ja Linnavalitsuse esindajatelt uue tugiseina konstruktsioonilahenduse kooskõlastuse ja heakskiidu saamist (10.08.2010 protokoll). Muudatusprojekti puhul ei olnud projekteerimistingimused nõutavad (20.07.2010 protokoll). Muudatusprojekti läbivaatamisel Arhitektuuri- ja Linnaplaneerimise Ametis ja ekspertiisi käigus on projekti kohta tehtud märkused ja osundatud puudustele.
Ehitusprojekti koostamise eesmärgiks oli Narva Jõesadama hoonete läänepoolse ala (hoonete taguse ala) heakorra projekteerimine (juurdepääsutee, kõnnitee, loodusliku nõlva kindlustamine) ja väikevormide ning haljastuse rajamine maaüksustel Jõe tn 1 (katastriüksuse tunnus 51101: 003:0058), Jõe tn 3 (katastriüksuse tunnus 51101:003:0057) ja Sadama tee (katastritunnus 51101: 003:0074) .
Käesoleval ajal (kuni 02.12.2011) teostatakse muudatusprojekti põhiprojekti staadiumis (töö nr 34-10, töö teostaja OÜ Dekoraator, 2010) „Narva Jõesadam. Tugiseina ja hoonete läänepoolse ala heakorrastuse ehitusprojekt. Narva linn. Jõe tänav, majad nr 1 ja 3” korrigeerimine ja täiendamine vastavalt Narva Linnavalitsuse Arhitektuuri- ja Linnaplaneerimise Ameti 11.03.2011 kirjale nr 1-13,2/891 ja ekspertarvamusele (töö nr 13-11, AS Kommunaalprojekt, mai 2011). 
Sadamate rekontreerimise projektist oli täielikult välja jäänud Jõe tn 1 ja 3 hoonete esise territooriumi heakorratööd. 2011 aastal sõlmis Narva Linnavalitsuse Linnavara ja Majandusamet lepingu (Zoroaster OÜ) Narva Sadama Jõe tn 1 ja Jõe tn 3 hoonete esise (jõepoolse) territooriumi (sh kaldanõlvad kõnniteed, autoparkla, platsid ja sõidutee katted) rekonstrueerimise projekteerimi-seks (sh randumiskohtadele juurdepääsude, kaitsepiirde, väikevormide ja haljastuse rajamine). Projekti tulemusel piiratakse sadama ohutuks kasutamise tagamiseks liiklust sadama territooriumil – Jõe tänaval. Samas peab kohalik omavalitsus tagama liikluse avalikul linnatänaval ning seetõttu on oluline Jõe tn 1 ja 3 hoonete tagusele alale rajada sõidutee – tulevane Jõe tänav. 
Ettevõtluse Arendamise Sihtasutus kahjuks tänava rajamist ei rahasta ning selle kohustub Narva linn korraldama samaaegselt Narva sadamate rekonstrueerimise projekti ülejäänud tegevustega omavahenditest. Vastavalt Kommunaalprojekt OÜ eelhinnangule on tee-ehituse eeldatav maksumus 150 000 eurot.
Narva Linnavolikogu otsusega on vaja kinnitada projekti omafinantseeringu muutmine summas 476 212,92 eurot (Narva linna omafinantseeringu summa suureneb 150 000 euro võrra) ja anda Linnavalitsusele luba võtta laenu projekti omafinantseeringu kulude katmiseks. Samuti seoses euro kasutusele võtmisega 1. jaanuarist 2011, on vaja muuta volikogu otsuses sisalduvat viidet Eesti kroonile.
Juhindudes ülaltoodust tuleb muuta Narva Linnavolikogu 17.01.2008 otsusega nr 22 (muudetud Narva Linnavolikogu 26.03.2009 otsusega nr 48) kinnitatud omafinantseerimise summat.
2. ÕIGUSLIKUD ALUSED
Kohaliku omavalitsuse korralduse seaduse (KOKS) § 22 lõike (lg) 1 punktide (p-de) 1 ja 8 kohaselt kuulub linnavolikogu ainupädevusse linnaeelarve vastuvõtmine ja muutmine ning laenude võtmine, võlakirjade emiteerimine, kapitalirendi- ja faktooringukohustuste võtmine ning kohustuste võtmine kontsessioonikokkulepete alusel. Vastavalt Narva Linnavolikogu (NLvK) 29.06.2000. a määrusega nr 36/16 kinnitatud „Narva linna põhimääruse“ punktile 4.4.14 kuulub laenude ja teiste varaliste kohustuste võtmine Narva Linnavolikogu pädevusse.
KOKS § 37 lg 2 lause 2 järgi on arengukava ja eelarvestrateegia aluseks kohaliku omavalitsuse üksuse eelarve koostamisel, kohustuste võtmisel ja investeeringuprojektide kavandamisel. Kohaliku omavalitsuse üksuse finantsjuhtimise seadusest (KOFS) tulenevalt rakendatakse eelarvestrateegia koostamise kohustust alates 01. jaanuarist 2012. a., mis tähendab, et omavalitsustel tuleb eelarve-strateegiat asuda koostama hiljemalt 2012. aastal ja juba 01. oktoobriks 2012. a. peab see strateegia olema vastu võetud. Seega alates 2013. aasta linnaeelarve koostamisest peab eelarve koostamise ja investeeringute kavandamise aluseks olema nii arengukava kui ka eelarvestrateegia.
2012. aasta ja sellele järgnevate aastate suhtes rakendatava KOFS § 38 lg 1 võimaldab kohaliku omavalitsuse üksusel võtta laenu, emiteerida võlakirju, võtta kapitalirendi- ja faktooringu-kohustusi ning kohustusi teenuste kontsessioonikokkulepete alusel ainult investeeringuteks, osaluste, aktsiate, osade ja muude omakapitaliinstrumentide omandamiseks, KOFS § 37 lg-s 2 nimetatud laenude andmiseks ning KOFS § 34 lg 2 p-des 1-3 ja 7 nimetatud võlakohustuste tasumiseks. 

Kuni 31.12.2011.a. kehtiva valla- ja linnaeelarve seaduse (VLES) § 8 lg 1 p-i 3 kohaselt laenu võetakse, kapitalirenti kasutatakse ja võlakirju emiteeritakse valla või linna arengukavas ettenähtud investeeringuteks. 
Euroopa Regionaalarengu Fondist (ERF) rahastatava projekti „Narva jõe sadama infrastruktuuri arendamine ja reisijatemahutavuse suurendamine läbi ujuvkai soetamise ja randumiskohtade korraldamise ning sadama territooriumi rekonstrueerimise ja heakorrastamise“ (EU29107) elluviimine vastab NLvK 26.09.2007. a määrusega nr 36 kinnitatud „Narva linna arengukava 2008-2021“ tegevuskava visiooni 1 „Kaasaegne infrastruktuur tagab narvalastele ja linna külalistele soodsa, turvalise ja mugava elukeskkonna, samuti loob võimalused ettevõtluse arenguks ja selle konkurentsivõime tõstmiseks“ strateegilise eesmärgi 1.1 „Transpordi infrastruktuur vastab tänapäeva nõuetele“ tegevussuuna 1.1.1 „Luua kaasaegne ja mugav ühistranspordi infra-struktuur“ ülesandele 1.1.1.7 „Jõesadama rekonstrueerimise ja veeliikluse arendamine“.
VLES § 16 lg 3 lubab valla- ja linnavalitsusel ning nende asutustel võtta rahalisi kulutusi nõudvaid kohustusi ainult neile eelarves selleks ette nähtud kulude piires. Eelarve on eelarve-aastaks kavandatud tegevuste plaan koos nende täitmiseks vajaliku raha arvestusega, mis annab võimaluse teha konkreetseid tehinguid.
Sama põhimõtet järgib 01.01.2011.a. jõustunud ning 2012. aasta ja sellele järgnevate aastate suhtes rakendatav KOFS, mille lg-d 2 ja 3 sätestavad, et valla- ja linnavalitsusel, kohaliku omavalitsuse üksuse ametiasutusel ning ametiasutuse hallataval asutusel on keelatud teha tehinguid, mis ei ole eelarves ette nähtud. Valla- ja linnavalitsus, kohaliku omavalitsuse üksuse ametiasutus ning ametiasutuse hallatav asutus võivad sõlmida lepinguid, millega võetakse KOFS § 34 lg-tes 2 ja 7 nimetatud kohustusi, antakse laenu või tagatakse kohustusi eelarveaastast pikemaks perioodiks, kooskõlas eelarvestrateegiaga ja volikogu antud volituse alusel. Seega keelab KOFS § 28 lg 3 linnavalitsusel ja selle allasutustel võtta kohustusi, mis nõuavad väljaminekuid järgmistel eelarve-aastatel, v.a juhul, kui  see on eelarvestrateegiaga kooskõlas ja volikogu on andnud selleks loa. Tulevikus väljaminekuid nõudvaid lepinguid sõlmitakse alati volikogu volituse alusel. Nimetatud säte ei piira KOKS § 22 lg 1 p-i 8 toimet, mis annab volikogule õiguse otsustada ka eraldiseisvalt (väljaspool eelarvemäärust) laenude või muude kohustuste võtmist.
Alates 01. jaanuarist 2012. a., valla- ja linnaeelarve seaduse kehtivuse lõppemisega, kaob kohalikel omavalitsustel kohustus kooskõlastada võetavad laenud ja muud pikaajalised rahalised kohustused Rahandusministeeriumiga. VLES §-s 81 sätestatud kohustuste võtmise piirang kehtib 1. märtsist 2009. a kuni 31. detsembrini 2011. a. (VLES § 281). Senisest erinevalt ei nõuta tulevikus kohalikelt omavalitsustelt sildfinantseerimislaenu võtmisel rahandusministri luba (VLES § 8 lg 12). Sildfinantseerimine on välismaise sihtfinantseerimise ja sellega seotud saadava kaasfinantseerimise ulatuses võlakohustuste võtmine väljamaksete teostamiseks vastava projekti raames kuni siht-finantseeringute ja kaasfinantseeringute laekumiseni.
07.12.2011.a. Riigikogus vastu võetud „2012. aasta riigieelarve seadusega seonduvalt alkoholi-, tubaka-, kütuse- ja elektriaktsiisi seaduse, Eesti Haigekassa seaduse, kohaliku omavalitsuse üksuse finantsjuhtimise seaduse ja töötuskindlustuse seaduse muutmise seadusega“ (100 SE III) muudeti kohaliku omavalitsuse üksuse finantsjuhtimise seadust selliselt, et kohaliku omavalitsuse üksuse netovõlakoormuse suurendamise võimalus üle 60% lükatakse aasta võrra edasi. Narva Linna-valitsuse Rahandusameti arvutuste kohaselt ei ületata käesoleva otsuse alusel Narva linna rahaliste kohustuste suurendamisel võlakoormuse lubatud piirmäärasid.
Käesoleva otsuse vastuvõtmiseks on nõutav Narva Linnavolikogu koosseisu häälteenamus (KOKS § 45 lg 5). 
3. OTSUS

Muuta Narva Linnavolikogu 17.01.2008.a. otsuse nr 22 punkte 3.1, 3.2 ja 3.3 ning sõnastada need järgnevalt:

«3.1.
Kinnitada Euroopa Regionaalarengu Fondist (ERF) rahastatava projekti “Narva jõe sadama infrastruktuuri arendamine ja reisijatemahutavuse suurendamine läbi ujuvkai soetamise ja  randumiskohtade korraldamise ning sadama territooriumi rekonstrueerimise ja heakorrastamise” (EU29107) omafinantseeringuks 476 212,92 eurot.
3.2.
Narva Linnavalitsusel võtta laenu omafinantseeringu katmiseks summas 476 212,92 eurot järgmiselt: 2009. aastal – 1 620,00 eurot; 2010. aastal – 56 206,00 eurot; 2011. aastal – 19 378,00 eurot; 2012. aastal – 399 008,92 eurot.
3.3. 
Narva Linnavalitsusel võtta laenu sildfinantseeringu katmiseks summas 1 157 056,08 eurot järgmiselt: 2009. aastal – 5 744,00 eurot; 2010. aastal – 199 328,20 eurot; 2011. aastal – 68 722,00 eurot; 2012. aastal – 883 261,88 eurot.»
4. RAKENDUSSÄTTED

4.1. Otsus jõustub seaduses sätestatud korras.
4.2. Otsust on võimalik vaidlustada Tartu Halduskohtu Jõhvi kohtumajas 30 päeva jooksul otsuse teatavakstegemisest arvates.
Aleksandr Jefimov

